RJH บวก 5.06% ราคาสูงสุดตั้งแต่เข้าตลาดฯ
RJH บวก 5.06% ราคาสูงสุดตั้งแต่เข้าตลาดฯ ล่าสุด ณ เวลา 16.25 น. ราคาอยู่ที่ 24.90 บาท บวก 1.20 บาท หรือ 5.06% สูงสุดที่ 25.00 บาท ต่ำสุดที่ 23.70 บาท มูลค่าซื้อขายที่ 151.59 ล้านบาท โบรกฯ เชียร์ “ซื้อ” ชูเป้า 30 บาท คาดผลการดำเนินงานปีนี้โตเด่น
23 พ.ย. 2559

ผู้สื่อข่าวรายงานว่า ราคาหุ้นบริษัท โรงพยาบาลราชธานี จำกัด (มหาชน) หรือ RJH ณ เวลา 16.25 น. ราคาอยู่ที่ 24.90 บาท บวก 1.20 บาท หรือ 5.06% สูงสุดที่ 25.00 บาท ต่ำสุดที่ 23.70 บาท มูลค่าซื้อขายที่ 151.59 ล้านบาท โดยราคาหุ้นปรับตัวสูงสุดตั้งแต่เข้าตลาด ณ วันที่ 22 พฤศจิกายน 2559

ด้านบล.บัวหลวง แนะนำ “ซื้อ” ราคาเป้าหมาย 30 บาท/หุ้น โดยคาดว่ากำไรในไตรมาส 4/16 จะเป็นไตรมาสที่ดีที่สุดตั้งแต่ตั้งโรงพยาบาลมา กำไร YoY น่าจะเติบโตดี แม้จะลดลงเล็กน้อย QoQ ซึ่งเป็นปกติของกลุ่มโรงพยาบาล กำไรที่ดีจะมาจากฐานที่ต่ำใน 4/15 ที่มีกำไรเพียง 25 ล้านบาท ซึ่งถือว่าน้อยมาก (กำไรในช่วง low season 2/16 ที่ 28 ล้านบาทยังสูงกว่า) จำนวนผู้ป่วยคิดว่าน่าจะเพิ่มขึ้นมากเป็นปกติของไตรมาส 4 ซึ่งมักเป็นไตรมาสที่ดีที่สุดอันดับ 2 รองจากไตรมาส 3 เราคาดการณ์ว่า Utilization rate ในเดือนตุลาคมจะอยู่ในระดับสูง การควบคุมต้นทุนคาดว่าจะยังดีต่อเนื่อง ทำให้ตัวอัตรากำไรขั้นต้นอยู่ระดับสูง นอกจากนี้ RJH ยังมีแผนชำระเงินกู้เพิ่มเติม ซึ่งจะทำให้ดอกเบี้ยจ่ายลดลงอย่างต่อเนื่องทำให้อัตรากำไรสุทธิสูงขึ้นอีก
ขณะที่บล.ฟิลลิป แนะนำ “ทยอยซื้อ” ราคาพื้นฐานปี 60 ที่ 26.20 บาท จากจำนวนผู้เข้าใช้บริการและรายได้เฉลี่ยต่อหัวที่ปรับตัวดีขึ้น y-y อีกทั้งการบริหารจัดการต้นทุน ที่ค่อนข้างมีประสิทธิภาพ คาดจะทำให้ผลประกอบการปี 59 พลิกกลับมาขยายตัวโดดเด่นและ โตต่อเนื่องในปี 60 